《过顺流口寻归舟不见留寄旷伯逵》
元代·刘崧

居人惜离别，行子念归路。牵衣苦徘徊，酬酢乃烦屡。

岂知风力苦，徒侣惜迟暮。孤帆竟先发，江永不可渡。

登高望前湾，欲往复回顾。令我行踯躅，感君郁情愫。

去翼安可招，苍苍但昏雾。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。